Mikhail Kalinin

Gwleidydd comiwnyddol Rwsiaidd oedd Mikhail Ivanovich Kalinin (7 Tachwedd [19 Tachwedd yn yr Arddull Newydd] 1875 – 3 Mehefin 1946) a fu'n bennaeth ar wladwriaeth yr Undeb Sofietaidd o 1919 i 1946: o 1919 i 1924 yn rhinwedd ei swydd yn gadeirydd Pwyllgor Gwaith Canolog Cyngres Holl-Rwsiaidd y Sofietiaid, o 1924 i 1938 yn gadeirydd Pwyllgor Gwaith Canolog yr Holl Undeb, ac o 1938 i 1946 dan y teitl cadeirydd Presidiwm y Sofiet Oruchaf.

Ganwyd i deulu cefn gwlad yn Verkhnyaya Troitsa, talaith Tver, a symudodd i St Petersburg ym 1893 i weithio yn y ffatrïoedd. Ymunodd â Phlaid Ddemocrataidd-Gymdeithasol y Gweithwyr Rwsiaidd ym 1898 a chefnogodd Vladimir Lenin a'r Bolsieficiaid. Daeth yn aelod-ymgeisydd Pwyllgor Canolog y Bolsieficiaid ym 1912, ac fe gyd-sefydlodd y papur newydd Pravda.

Yn sgil Chwyldro Hydref 1917, daeth Kalinin yn faer Petrograd (St Petersburg). Ym Mawrth 1919 fe ddaeth yn bennaeth ar wladwriaeth yr Undeb Sofietaidd, ac ym 1925 yn aelod llawn o'r Politbiwro. Cafodd ei ddiswyddo ym Mawrth 1946, a bu farw ychydig misoedd yn ddiweddarach. Cafodd Königsberg ei hail-enwi'n Kaliningrad er cof amdano.

 Cyfeiriadau 

Categori:Comiwnyddion
Categori:Genedigaethau 1875
Categori:Gwleidyddion o'r Undeb Sofietaidd
Categori:Marwolaethau 1946
Categori:Pobl o Oblast Tver
Categori:Pobl o Ymerodraeth Rwsia